1912 йылда, уға 11 йәш булғанда, ғаилә өйәҙ ҡалаһы Бәләбәйгә күсенә, Иван мәхәллә мәктәбенең өсөнсө класында уҡый башлай, артабан ҡала башланғыс училищеһына күсә, әммә аҡса етешмәү арҡаһында (атаһы һәм үгәй әсәһенең айына 7 һум түләргә хәленән килмәй) уҡыуын ташлай. Ул магазинда приказчик-малай, ташсы ярҙамсыһы була, ҡала управаһында яҙыу эшен башҡара. Революция башланғас, 18 йәшлек егет 1919 йылда Бәләбәйҙә дислокацияланған ҡыҙыл хәрби часҡа доброволец булып китә, ә 1920 йылда 3-сө Киев курсант бригадаһы курсанты була, Ҡырым өсөн барған һуғыштарҙа ҡатнаша, Екатеринославтан Перекопҡа тиклем яу юлы үтә.